b'\n_START_ARTICLE_\nZora Neale Hurston\n_START_SECTION_\nNuoruus\n_START_PARAGRAPH_\nZora Neale Hurston syntyi vuonna 1891 Alabaman Notasulgassa. H\xc3\xa4nen vanhempansa olivat puusepp\xc3\xa4 ja baptistisaarnaaja John Hurston ja entinen opettaja Lucy Potts Hurston. Zora oli viides perheen kahdeksasta lapsesta. Hurstonit muuttivat vuonna 1894 Floridan Eatonvilleen, joka oli Yhdysvaltain ensimm\xc3\xa4inen afroamerikkalainen kunta. Zora kasvoi Eatonvilless\xc3\xa4 ja piti sit\xc3\xa4 kotipaikkanaan. H\xc3\xa4n kertoi my\xc3\xb6hemmin my\xc3\xb6s syntyneens\xc3\xa4 siell\xc3\xa4._NEWLINE_Lucy Potts Hurston kuoli vuonna 1904, kun Zora oli 13-vuotias. John Hurston meni hyvin pian t\xc3\xa4m\xc3\xa4n j\xc3\xa4lkeen uudestaan naimisiin, mik\xc3\xa4 aiheutti Eatonvilless\xc3\xa4 pienoisen skandaalin, joka sai perheen muuttamaan pois kaupungista. Zora Neale Hurston putosi kouluj\xc3\xa4rjestelm\xc3\xa4st\xc3\xa4, ja h\xc3\xa4nen seuraavista vuosistaan tiedet\xc3\xa4\xc3\xa4n hyvin v\xc3\xa4h\xc3\xa4n.\n_START_SECTION_\nOpiskelu\n_START_PARAGRAPH_\nZora Hurston p\xc3\xa4\xc3\xa4tyi vuonna 1917 Baltimoreen. H\xc3\xa4n ei ollut suorittanut viel\xc3\xa4 high schoolia loppuun. H\xc3\xa4n kertoi syntym\xc3\xa4vuodekseen 1901, jotta h\xc3\xa4nell\xc3\xa4 oli oikeus ilmaiseen julkiseen koulutukseen. Hurston esiintyi jatkossakin kymmenen vuotta nuorempana. H\xc3\xa4n valmistui high schoolista vuonna 1918 ja p\xc3\xa4\xc3\xa4si vuonna 1919 opiskelemaan Howard Universityyn._NEWLINE_Howardin yliopistossa Hurston opiskeli 1921\xe2\x80\x931924 ja sai sen j\xc3\xa4lkeen stipendin Barnard Collegeen, miss\xc3\xa4 h\xc3\xa4n opiskeli antropologiaa Franz Boasin oppilaana. Barnard Collegest\xc3\xa4 h\xc3\xa4n valmistui vuonna 1927.\n_START_SECTION_\nKirjailija ja tutkija\n_START_PARAGRAPH_\nOpiskeluaikanaan Hurston kirjoitti jo useita novelleja. Niit\xc3\xa4 julkaistiin muun muassa Howardin yliopiston Stylus-lehdess\xc3\xa4 ja Opportunity: A Journal of Negro Life -lehdess\xc3\xa4. H\xc3\xa4n teki my\xc3\xb6s kentt\xc3\xa4tutkimuksia etel\xc3\xa4isten osavaltioiden afroamerikkalaisten parissa. H\xc3\xa4nen tutkimuksensa rahoitti folkloristi Charlotte Osgood Mason._NEWLINE_Hurston oli New Yorkissa osa niin sanottua Harlemin renessanssia. H\xc3\xa4n yst\xc3\xa4vystyi muun muassa n\xc3\xa4yttelij\xc3\xa4 Ethel Watersin sek\xc3\xa4 runoilijoiden Langston Hughesin ja Countee Cullenin kanssa. Harlemin renessanssi oli aikansa afroamerikkalaisia m\xc3\xa4\xc3\xa4ritt\xc3\xa4v\xc3\xa4 liike, josta Hurston kirjoitti muun muassa esseess\xc3\xa4 \xe2\x80\x9dHow It Feels To Be Colored Me\xe2\x80\x9d. Hurston teki yhteisty\xc3\xb6t\xc3\xa4 Langston Hughesin kanssa. He kirjoittivat n\xc3\xa4ytelm\xc3\xa4n The Mule Bone: A Comedy of Negro Life In Three Acts, joka kuitenkin kaatui kirjoittajien v\xc3\xa4lisiin erimielisyyksiin. Hurstonin musikaali The Great Day puolestaan sai ensi-iltansa tammikuussa 1932._NEWLINE_Hurstonin ensimm\xc3\xa4inen romaani oli vuonna 1934 ilmestynyt Jonah\xe2\x80\x99s Gourd Vine, jota kehuttiin sen afroamerikkalaisen el\xc3\xa4m\xc3\xa4ntyylin esitt\xc3\xa4misest\xc3\xa4. Floridan afroamerikkalaisten kansantapoja k\xc3\xa4sitellyt tutkimus Mules and Men puolestaan julkaistiin 1935._NEWLINE_Hurstonin uran huippuhetket osuivat 1930-luvun loppuun ja 1940-luvun alkuun. H\xc3\xa4n sai 1937 Guggenheim-stipendin, jonka turvin h\xc3\xa4n l\xc3\xa4hti tutkimaan Jamaikan ja Haitin voodookulttuuria. Matkan aikana syntyi feministinen romaani Their Eyes Were Watching God, jota pidet\xc3\xa4\xc3\xa4n h\xc3\xa4nen mestariteoksenaan, vaikkei se saanutkaan tunnustusta aikanaan._NEWLINE_Hurstonin voodootutkimuksista syntyi teos Tell My Horse, joka ilmestyi vuonna 1938. H\xc3\xa4n julkaisi seuraavan romaaninsa Moses, Man of the Mountain vuonna 1939 ja omael\xc3\xa4m\xc3\xa4kertansa Dust Tracks on a Road vuonna 1942. Omael\xc3\xa4m\xc3\xa4kerta toi Hurstonille ensimm\xc3\xa4isen kerran merkitt\xc3\xa4v\xc3\xa4\xc3\xa4 huomiota. H\xc3\xa4net palkittiin siit\xc3\xa4 Anisfield-Wolf Book Awardilla._NEWLINE_Hurston jatkoi omael\xc3\xa4m\xc3\xa4kertansa kirjoittamista 1940- ja 1950-luvulla. H\xc3\xa4nen viimeinen kirjansa oli vuonna 1948 ilmestynyt romaani Seraph on the Suwanee. Hurston kirjoitti my\xc3\xb6s useisiin lehtiin ja teki tutkimusretken Brittil\xc3\xa4iseen Hondurasiin tutkimaan tummaihoisten yhteis\xc3\xb6j\xc3\xa4. H\xc3\xa4n ty\xc3\xb6skenteli my\xc3\xb6s Patrickin lentotukikohdan kirjastonhoitajana ja opettajana Fort Piercess\xc3\xa4.\n_START_SECTION_\nKuolema k\xc3\xb6yh\xc3\xa4n\xc3\xa4\n_START_PARAGRAPH_\nHurston sai vuoden 1959 alussa syd\xc3\xa4nkohtauksen ja joutui my\xc3\xb6hemmin saman vuoden aikana vanhainkotiin, miss\xc3\xa4 h\xc3\xa4n kuoli tammikuussa 1960. Hurstonin ura ei ollut taloudellisesti menestyksek\xc3\xa4s, joten h\xc3\xa4nen naapurinsa joutuivat ker\xc3\xa4\xc3\xa4m\xc3\xa4\xc3\xa4n rahaa h\xc3\xa4nen hautajaisiaan varten. Rahaa ei saatu tarpeeksi hautakive\xc3\xa4 varten, joten Hurston haudattiin nime\xc3\xa4m\xc3\xa4tt\xc3\xb6m\xc3\xa4\xc3\xa4n hautaan.\n_START_SECTION_\nL\xc3\xb6yt\xc3\xa4minen\n_START_PARAGRAPH_\nVaikka Hurston sai jonkin verran huomiota teoksistaan, h\xc3\xa4n oli kuollessaan k\xc3\xa4yt\xc3\xa4nn\xc3\xb6ss\xc3\xa4 unohdettu. Hurstonin nosti uudelleen pintaan kirjailija Alice Walker, joka sai k\xc3\xa4siins\xc3\xa4 Hurstonin teoksen Their Eyes Were Watching God. Walker vaikuttui siit\xc3\xa4 ja p\xc3\xa4\xc3\xa4tti tehd\xc3\xa4 pyhiinvaelluksen Hurstonin haudalle. L\xc3\xb6ydetty\xc3\xa4\xc3\xa4n vuonna 1973 merkkaamattoman lepopaikan h\xc3\xa4n osti samantien hautakiven ja kaiverrutti siihen sanat \xe2\x80\x9dEtel\xc3\xa4n nero\xe2\x80\x9d. Walker julkaisi vuonna 1975 Ms.-lehdess\xc3\xa4 kirjoituksen \xe2\x80\x9dIn Search of Zora Neale Hurston\xe2\x80\x9d, josta oikeastaan k\xc3\xa4ynnistyi Hurstonin uusi tunnustus._NEWLINE_Monia Hurstonin teoksia on julkaistu 1970-luvun j\xc3\xa4lkeen uudestaan. H\xc3\xa4nen kokoelmiaan ovat muun muassa Spunk: The Selected Stories (1985), The Complete Stories (1995) ja etel\xc3\xa4osavaltioiden kansantarinoiden kokoelma Every Tongue Got to Confess (2001). Hurstonin jo vuonna 1931 kirjoittama Barracoon: The Story of the Last \xe2\x80\x9dBlack Cargo\xe2\x80\x9d ilmestyi vuonna 2018. Tietokirja kertoo Cudjoe Lewisista, jonka uskotaan olleen viimeisen Yhdysvaltoihin tulleen orjalaivan viimeinen selviytyj\xc3\xa4.'